CELEX: 52017PC0451
Language: lt
Date: 2017-08-23
Title: Pasiūlymas TARYBOS ĮGYVENDINIMO SPRENDIMAS kuriuo Lenkijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

EUROPOS KOMISIJA
            Briuselis, 2017 08 23
            COM(2017) 451 final
            2017/0205(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Lenkijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
            
               
         
         
            
               AIŠKINAMASIS MEMORANDUMAS
            
            
               
                  Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, kuriomis nukrypstama nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
               
               
                  Lenkija atsiuntė raštą (jį Komisija užregistravo 2016 m. spalio 7 d.), kuriame paprašė leisti taikyti nuo PVM direktyvos 193 straipsnio nukrypti leidžiančią nuostatą ir standiesiems diskams, kaip antai puslaidininkiams diskams (toliau – SDD) ir standžiųjų diskų diskasukiams (toliau – HDD), taikyti atvirkštinio apmokestinimo tvarką. Vadovaudamasi PVM direktyvos 395 straipsnio 2 dalimi, 2017 m. liepos 12 ir 13 d. raštais Komisija informavo kitas valstybes nares apie Lenkijos prašymą. 2017 m. liepos 13 d. raštu Komisija pranešė Lenkijai, kad turi visą prašymui įvertinti būtiną informaciją.
               
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  PVM direktyvos 193 straipsnyje nustatyta, kad paprastai pridėtinės vertės mokestį (toliau – PVM) privalo sumokėti prekes tiekiantis ar paslaugas teikiantis apmokestinamasis asmuo.
               
            
            
               Pagal PVM direktyvos 395 straipsnį Lenkija paprašė leisti taikyti nuo PVM direktyvos 193 straipsnio nukrypti leidžiančią nuostatą ir visiems tiekiamiems standiesiems diskams (įskaitant SDD ir HDD), kuriems netaikomas PVM direktyvos 199a straipsnis, taikyti atvirkštinio apmokestinimo tvarką. Pagal šią procedūrą PVM privalo sumokėti apmokestinamasis asmuo, kuriam tiekiamos prekės. Jeigu šis apmokestinamasis asmuo, turėdamas teisę atskaityti visą PVM, nedelsdamas jį deklaruotų ir atskaitytų tiek PVM, kiek priklausė atskaityti už prekes, iždui PVM būtų nemokamas. 
            
            
               
                  Lenkija prašo leisti taikyti nukrypti leidžiančią nuostatą siekdama užkirsti kelią tolesniam sukčiavimo PVM plitimui standžiųjų diskų sektoriuje. Remiantis PVM direktyvos 199a straipsniu, Lenkijoje atvirkštinio apmokestinimo tvarka taikoma keliems elektronikos gaminiams (išmaniesiems telefonams, knyginiams kompiuteriams, žaidimų konsolėms ir kt., o neseniai – ir procesoriams). Lenkijos nuomone, atvirkštinio apmokestinimo tvarką pradėjus taikyti tiekiamiems minėtiems gaminiams, standieji diskai tapo dar viena elektronikos gaminių kategorijos preke, kuri naudojama sukčiaujant PVM. Standžiųjų diskų rinkoje vis dažniau sukčiaujama PVM naudojant dingusio prekiautojo mechanizmą. Šios rūšies sukčiavimas turi tiesioginį ir labai neigiamą poveikį platintojams, kurie nedalyvauja sukčiavimo veikloje, ir dėl to mažėja PVM pajamos.
               
               
                  Remiantis Lenkijos pateikta informacija, sukčiavimo mechanizmas veikia taip: nesąžiningi veiklos vykdytojai registruoja subjektus konkrečiu adresu ir tam tikrą laikotarpį teikia mokesčių deklaracijas. Šie subjektai laukia tinkamo momento keliems dideliems pardavimams vidaus rinkoje vykdyti, iš savo klientų surenka PVM ir nutraukia veiklą į biudžetą nesumokėję mokėtino PVM. Dauguma atvejų subjektų audituoti neįmanoma, nes iškyla problemų rasti jų faktinę veiklos vietą ir toje veikloje dalyvaujančius žmones dėl virtualiųjų biurų reiškinio, dažnai keičiamos registruotos buveinės, trūkstamų dokumentų apie įvykdytus sandorius ir kt. 
               
               
                  Lenkija ėmėsi tam tikrų priemonių tokios rūšies sukčiavimo problemai spręsti ir jai užkirsti kelią (įvykdė mokesčių administravimo sistemos reformą siekdama sutelkti išteklius kovai su sukčiavimu, įdiegė bendrą audito bylą, privalomas mėnesines PVM deklaracijas, įvedė administracines sankcijas ir t. t.), taip pat imamasi tolesnių reformų (pvz., savanoriško mokėjimo padalijimo sistemos). Tačiau tol, kol priemonės duos veiksmingų rezultatų, Lenkija mano, kad būtina papildoma parama laikinosios priemonės pavidalu, kaip antai vidaus atvirkštinio apmokestinimo tvarka. 
               
            
            
               Siūloma nukrypti leidžiančią nuostatą taikyti nuo 2018 m. sausio 1 d. iki 2020 m. gruodžio 31 d. Kol ši nukrypti leidžianti nuostata galios, priemonės, kurių imasi Lenkija, turėtų duoti laukiamų rezultatų ir Lenkijai nebereikės taikyti nuo PVM direktyvos 193 straipsnio nukrypti leidžiančios nuostatos tiekiamiems standiesiems diskams. Todėl pratęsti nukrypti leidžiančios nuostatos galiojimo neturėtų būti būtina. 
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
            
               Atsižvelgiant į PVM direktyvos, kuria grindžiamas pasiūlymas, nuostatas, jis priklauso išimtinei Sąjungos kompetencijai. Todėl subsidiarumo principas netaikomas.
            
            
               •Proporcingumo principas
            
            
               Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – kovai su tam tikrų formų mokesčių vengimu ar slėpimu konkrečiame sektoriuje. 
            
         
         
            
               •Priemonės pasirinkimas
            
            
               Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Šis pasiūlymas yra pagrįstas Lenkijos pateiktu prašymu ir skirtas tik šiai valstybei narei.
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               Šiuo įgyvendinimo sprendimo pasiūlymu siekiama užkirsti kelią tam tikrų formų mokesčių slėpimui ar vengimui standžiųjų diskų sektoriuje. Atvirkštinio apmokestinimo tvarka turėtų padėti Lenkijoje sustabdyti tolesnį sukčiavimo plitimą ir užkirsti kelią sukčiavimui PVM standžiųjų diskų sektoriuje. Todėl leidžianti nukrypti priemonė turės galimą teigiamą poveikį. 
            
            
               Dėl siauros nukrypti leidžiančios nuostatos taikymo srities ir riboto taikymo laikotarpio jos poveikis bet kuriuo atveju bus ribotas.
            
            
               4.POVEIKIS BIUDŽETUI
            
            
               Pasiūlymas ES biudžetui poveikio neturi. 
            
            
               5.KITI ELEMENTAI
            
            
               Pasiūlyme numatytos laikino galiojimo sąlygos terminas – 2020 m. gruodžio 31 d.
            
            
               2017/0205 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Lenkijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
         
         
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  1
               , ypač į jos 395 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Direktyvos 2006/112/EB 193 straipsnyje numatyta, kad pridėtinės vertės mokestį (PVM) mokesčių administratoriui privalo sumokėti prekes tiekiantis ar paslaugas teikiantis apmokestinamasis asmuo;
            
            
               (2)Lenkija atsiuntė raštą (jį Komisija užregistravo 2016 m. spalio 7 d.), kuriame paprašė leisti taikyti nuo Direktyvos 2006/112/EB 193 straipsnio nukrypti leidžiančią nuostatą ir tiekiamiems standiesiems diskams, kaip antai puslaidininkių diskams ir standžiųjų diskų diskasukiams, taikyti atvirkštinio apmokestinimo tvarką; 
            
            
               (3)remdamasi Direktyvos 2006/112/EB 395 straipsnio 2 dalimi, Komisija 2017 m. liepos 12 ir 13 d. raštais pranešė kitoms valstybėms narėms apie Lenkijos prašymą. 2017 m. liepos 13 d. raštu Komisija pranešė Lenkijai, kad turi visą prašymui įvertinti būtiną informaciją;
            
            
               (4)standieji diskai, kuriems netaikomas Direktyvos 2006/112/EB 199a straipsnis, tapo dar viena elektronikos gaminių kategorijos preke, kuri Lenkijoje naudojama sukčiaujant PVM. Lenkijos teigimu, standžiųjų diskų rinkoje vis dažniau sukčiaujama PVM naudojant dingusio prekiautojo mechanizmą. Šios rūšies sukčiavimas turi tiesioginį ir labai neigiamą poveikį platintojams, kurie nedalyvauja sukčiavimo veikloje, ir dėl to mažėja PVM pajamos;
            
            
               (5)Lenkija ėmėsi tam tikrų priemonių sukčiavimo PVM problemai spręsti ir jai užkirsti kelią. Tačiau tol, kol priemonės duos veiksmingų rezultatų, Lenkija mano, kad būtina papildoma parama laikinosios priemonės pavidalu, kaip antai atvirkštinio apmokestinimo tvarka;
            
            
               (6)todėl Lenkijai turėtų būti leidžiama nuo 2018 m. sausio 1 d. atvirkštinio apmokestinimo tvarką taikyti tiekiamiems standiesiems diskams, kaip antai puslaidininkių diskams ir standžiųjų diskų diskasukiams. Nukrypti leidžianti nuostata turėtų būti ribotos trukmės – iki 2020 m. gruodžio 31 d.; 
            
            
               (7)kol ši nukrypti leidžianti nuostata galios, priemonės, kurių imasi Lenkija, turėtų užkirsti kelią tolesniam sukčiavimo PVM plitimui standžiųjų diskų sektoriuje, ir Lenkijai daugiau nebereikės šioms tiekiamoms prekėms taikyti nuo Direktyvos 2006/112/EB 193 straipsnio nukrypti leidžiančios nuostatos. Todėl Lenkija neturėtų siekti pratęsti nukrypti leidžiančios nuostatos galiojimo; 
            
            
               (8)nukrypti leidžianti nuostata neturi poveikio Sąjungos nuosaviems ištekliams, gaunamiems iš PVM,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nukrypstant nuo Direktyvos 2006/112/EB 193 straipsnio, Lenkijai leidžiama nustatyti, kad standžiųjų diskų, kaip antai puslaidininkių diskų ir standžiųjų diskų diskasukių, tiekimo atvejais PVM privalo sumokėti gavėjas. 
            
            
               2 straipsnis
            
            
               Šis sprendimas taikomas nuo 2018 m. sausio 1 d. iki 2020 m. gruodžio 31 d.
            
            
               3 straipsnis
            
            
               Šis sprendimas skirtas Lenkijos Respublikai.
            
            
               Priimta Briuselyje
            
            
               
                     Tarybos vardu
               
            
         
         
            
               
                     Pirmininkas
               
            
         
         
            
                  
                     (1)
                  OL 347, 2006 12 11, p. 1.